b'\n_START_ARTICLE_\nEnnio Morricone\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Rimu. Diplomirao je na Konzervatoriju "Sveta Cecilija" u Rimu. Na toj je visoko\xc5\xa1kolskoj instituciji iznimno daroviti E. Morricone poduku iz trube poha\xc4\x91ao u neformalnom svojstvu od 9. godine, a u dobi od 12 godina je slu\xc5\xbebeno upisan kao student. Na konzervatoriju je diplomirao trubu 1946. godine, a 1954. i kompoziciju._NEWLINE_Po\xc4\x8deo je skladati 1947. godine, isprva glazbu za teatar._NEWLINE_Na po\xc4\x8detku karijere skladao je simfonijska i komorna djela, te radio za kazali\xc5\xa1te, radio i televiziju. Filmsku glazbu sklada od 1961., a svjetski ugled stekao je u suradnji sa re\xc5\xbeiserom Sergiom Leoneom, za \xc4\x8diji \xc5\xa1pageti vestern Za \xc5\xa1aku dolara 1964. godine pi\xc5\xa1e iznimno zapa\xc5\xbeeni glazbeni zapis. Leone i Morricone nastavljaju u narednim godinama svoju odli\xc4\x8dnu suradnju, te 1965. godine nastaje u toj stvarala\xc4\x8dkoj vezi \xc5\xa1pageti vestern Za dolar vi\xc5\xa1e, a 1966. Dobar, lo\xc5\xa1, zao - \xc5\xa1to su mo\xc5\xbeda tri najzna\xc4\x8dajnija filma u \xc5\xbeanru: Morriconeova glazba je svakako dala veliki doprinos njihovom svjetskom uspjehu. Sa Sergiom Leoneom je i poslije nastavio plodnu suradnju; iznimno je zapa\xc5\xbeen njihov zajedni\xc4\x8dki rad na filmu Bilo jednom u Americi iz 1984. godine._NEWLINE_U svojoj karijeri je komponirao glazbu za preko \xc4\x8detiri stotine filmova._NEWLINE_Od 1977. godine sklada za filmsku industriju u Hollywoodu. 1978. godine radi glazbu "Dane raja", film re\xc5\xbeisera Terrencea Malicka. Popis holivudskih re\xc5\xbeisera s kojima je radio narednih desetlja\xc4\x87a uklju\xc4\x8duje i imena Johna Carpentera, Briana De Palme i Olivera Stonea. Uz njegov rad na gore navedenim filmovima, osobito je zapa\xc5\xbeena i njegova filmska glazba za filmove Misija (1986.), Nedodirljivi (1987.), Cinema Paradiso (1988.), La leggenda del pianista sull\'oceano (The Legend of 1900) (1998.), Mal\xc3\xa8na (2000.) - i mnoge druge._NEWLINE_Morricone je u \xc5\xa1est desetlje\xc4\x87a karijere tako\xc4\x91er vrlo mnogo dirigirao; ugledom se isti\xc4\x8du anga\xc5\xbemani kod Filharmonijskog orkestra  La Scala, Orkestra Rimske opere, \xc5\xa0panjolskog nacionalnog orkestra (Orquesta Nacionales de Espa\xc3\xb1a, ONE), Brazilskog nacionalnog orkestra. Glavni je dirigent rimskog "Orchestra Roma Sinfonietta"._NEWLINE_Od 1964. do 1980. godine bio je zna\xc4\x8dajno uklju\xc4\x8den - kao kompozitor i truba\xc4\x8d - u rimskom avangardnom "Gruppo di Improvvisazione di Nuova Consonanza" (G.I.N.C.), grupi skladatelja koja se bavila eksperimentalnom glazbom, metodom slobodne improvizacije. Tijekom godina snimio je "Il Gruppo" 7 albuma._NEWLINE_Originalnim stilom Morricone je zna\xc4\x8dajno obogatio talijansku i svjetsku filmsku glazbu i postao uzor mnogim mla\xc4\x91im skladateljima. Neki ga spominju kao najve\xc4\x87eg skladatelja filmske glazbe uop\xc4\x87e. _NEWLINE_Godine 2007. dobio je Oscara za \xc5\xbeivotno djelo. Vi\xc5\xa1estruko je puta nagra\xc4\x91ivan priznanjima BAFTA, Zlatni globus, talijanskim filmskim priznanjima "David di Donatello", te raznim drugim visokim profesionalnim priznanjima i dr\xc5\xbeavnim odlikovanjima, uklju\xc4\x8duju\xc4\x87i francusko odlikovanje "Legija \xc4\x8dasti". Preko trideset izdanja glazbenih albuma s njegovom glazbom ozna\xc4\x8deni su kao "zlatne plo\xc4\x8de", "platinaste plo\xc4\x8de"_NEWLINE_Iz braka sa suprugom Marijom (Maria Travia) sklopljenim 1956. godine ima \xc4\x8detvero djece. Njegov sin Andrea Morricone (r. 1964.) je dirigent i skladatelj, a drugi sin Giovanni Morricone (r. 1966.) je filmski redatelj.'